เล็งฟ้องทายาท‘ซัมซุง’ อัยการลั่นเร่งปิดคดีฉาว
อัยการเกาหลีใต้เตรียมยื่นฟ้องอีแจยอง พร้อม 4 ผู้บริหาร พัวพันคดีติดสินบนฉาว
1 มี.ค. 2560

อัยการเกาหลีใต้เตรียมยื่นฟ้องอีแจยอง พร้อม 4 ผู้บริหาร พัวพันคดีติดสินบนฉาว 
อัยการพิเศษเกาหลีใต้เตรียมยื่นฟ้อง อีแจยอง รองประธานบริษัท ซัมซุง อิเล็กทรอนิกส์ รวมถึง 4 ผู้บริหารระดับสูง ในข้อหาติดสินบน ฉ้อโกงเงิน และปกปิดสินทรัพย์ในต่างประเทศ ซึ่งพัวพันกับข่าวอื้อฉาวที่นำไปสู่การถอดถอน่ระธานาธิบดี ปาร์กกึนเฮ
รอยเตอร์สรายงานว่า 4 ผู้บริหารดังกล่าว ประกอบด้วย ชเวจีซุง รองประธานซัมซุง กรุ๊ป และผู้คอยให้คำปรึกษาอีแจยอง ชางชุงกิ ประธานซัมซุง กรุ๊ป ปาร์กซังจิน ประธานซัมซุง อิเล็กทรอนิกส์ และฮวางซุงซู ผู้บริหารระดับสูงของบริษัท 
ทั้งนี้ การยื่นฟ้องดังกล่าวนับเป็นปัจจัยสั่นคลอนซัมซุงล่าสุด หลังอีแจยองถูกควบคุมตัวไปเมื่อวันที่ 17 ก.พ. แม้โดยทั่วไปแล้วการพิจารณาคดีดังกล่าวใช้เวลากว่า 18 เดือน แต่อัยการพิเศษระบุว่าจะเร่งให้กระบวนการพิจารณาเสร็จสิ้นเร็วกว่าช่วงเวลาดังกล่าว โดยอีแจยองสามารถยื่นหลักทรัพย์ขอประกันตัวได้ ขณะที่ศาลต้องตัดสินคดีดังกล่าวครั้งแรกภายในเวลา 3 เดือน 
ด้าน ซัมซุง ประกาศยืนยันยุบหน่วยกลยุทธ์ของบริษัท ซึ่งมีส่วนเกี่ยวข้องในการตัดสินใจหลักและให้การช่วยเหลือทั้งเครือซัมซุง กรุ๊ป หลังอัยการประกาศยื่นฟ้องผู้บริหารซัมซุงไม่นาน